b'\n_START_ARTICLE_\nJ\xc3\xbcrgen Stroop\n_START_SECTION_\nLiv og virke\n_START_PARAGRAPH_\nUnder f\xc3\xb8rste verdenskrig gikk Stroop inn i den tyske h\xc3\xa6ren, hvor han ved krigsslutt hadde n\xc3\xa5dd grad av visestabssersjant. Han gikk i 1932 inn i b\xc3\xa5de SS og NSDAP. Karrieren hans skj\xc3\xb8t fart etter at Hitler, G\xc3\xb6ring og Himmler ble oppmerksom p\xc3\xa5 ham: I 1933 ble han utnevnt til sjef for Lippes hjelpepoliti; \xc3\xa5ret etter ble han forfremmet fra SS-Oberscharf\xc3\xbchrer til  SS-Hauptsturmf\xc3\xbchrer. Deretter arbeidet han for SS-administrasjonen i M\xc3\xbcnster og Hamburg. I 1938 kom forfremmelsen til SS-Standartenf\xc3\xbchrer (tilsvarende oberst). Han tjenestegjorde som \xc3\xb8verstkommanderende for SS-avsnittet i Gnesen (Gniezno). _NEWLINE_Etter krigen ble han arrestert for krigsforbrytelser og stilt for retten av amerikanerne. Stroop ble d\xc3\xb8mt til d\xc3\xb8den i 1947, men da alt var klart for henrettelsen, valgte amerikanerne samme \xc3\xa5r \xc3\xa5 utlevere ham til Polen. Det l\xc3\xa5 vanligvis en omstendelig byr\xc3\xa5kratisk prosess bak slike utleveringer av tyske krigsforbrytere til \xc3\xb8stblokkland som Polen, men amerikanerne tvilte ikke p\xc3\xa5 at Stroops s\xc3\xa6rdeles grove forbrytelser i Warszawa berettiget utlevering til polakkene. _NEWLINE_Stroop ble f\xc3\xb8rst klar over utleveringsvedtaket da amerikanerne overleverte ham fysisk til polakkene ved  flyplassen. Sjokket og redselen hans over \xc3\xa5 falle i polakkenes hender var stort, men Stroop skulle snart oppdage at polakkene hovedsakelig behandlet ham korrekt. Han ble i 1951 stilt for retten og nok en gang d\xc3\xb8mt til d\xc3\xb8den. 6. mars 1952 kl. 19.00 ble han hengt i Mokot\xc3\xb3w-fengselet i Warszawa._NEWLINE_Den arresterte polske motstandsmannen Kazimierz Moczarski hadde i 1949 blitt plassert i samme celle som J\xc3\xbcrgen Stroop og hans tyske cellekamerat Karl Heinrich Gustaw Schilke. I \xc3\xa5ret som fulgte f\xc3\xb8rte han mange og lange samtaler med Stroop. Nedtegnelsene til Moczarski resulterte i boken Rozmowy z katem i 1978 (samme \xc3\xa5r utgitt p\xc3\xa5 tysk som Gespr\xc3\xa4che mit dem Henker)._NEWLINE_J\xc3\xbcrgen Stroop var en av 1767 tyskere som ble utlevert til Polen for krigsforbrytelser. Opptil 167 av dem ble henrettet.'